સમય કોઈ ટીનએજ છોકરીના વિસ્તરતા જતા બદનની ઝડપે પસાર થઈ રહ્યો હતો. ગુલાલ ખરેખર મુશ્કેલીમાંથી છૂટી ગઈ હતી. એક કરોડ રૂપિયા લઈને મલ્હાર જાણે હવામાં ઓગળી ગયો હતો. એક મહિનો એકદમ સુખરૂપ પસાર થઈ ગયો હતો. મલ્હાર તરફથી કોઈ મેસેજ, કોઈ કોન્ટેક્ટ નહોતો. ગુલાલ ફરીવાર એની રૂટીની જિંદગીમાં વ્યસ્ત થતી જતી હતી. બસ એ ચેટિંગ, નેટીંગ અને મેઈલીંગથી દૂર ભાગતી હતી. ફેઈસબુક એને હવે ફણીધર જેવું લાગતું હતું, ચેટિંગ બોક્સ ચીટિંગ બોક્સ લાગતું હતું અને મેઈલથી બોક્સમાં ખંધા મેલ શિકારી બનીને ઊભેલા દેખાતા હતા.